CELEX: 32016R1192
Language: fi
Date: 2016-07-06 00:00:00
Title: Euroopan parlamentin ja neuvoston asetus (EU, Euratom) 2016/1192, annettu 6 päivänä heinäkuuta 2016, Euroopan unionin ja sen henkilöstön välisten riitojen ratkaisemista ensimmäisenä oikeusasteena koskevan toimivallan siirtämisestä unionin yleiselle tuomioistuimelle

26.7.2016   
            
            
               FI
            
            
               Euroopan unionin virallinen lehti
            
            
               L 200/137
            
         EUROOPAN PARLAMENTIN JA NEUVOSTON ASETUS (EU, Euratom) 2016/1192,
   annettu 6 päivänä heinäkuuta 2016,
   Euroopan unionin ja sen henkilöstön välisten riitojen ratkaisemista ensimmäisenä oikeusasteena koskevan toimivallan siirtämisestä unionin yleiselle tuomioistuimelle
   EUROOPAN PARLAMENTTI JA EUROOPAN UNIONIN NEUVOSTO, jotka
   ottavat huomioon Euroopan unionin toiminnasta tehdyn sopimuksen ja erityisesti sen 256 artiklan 1 kohdan, 257 artiklan ensimmäisen ja toisen kohdan sekä 281 artiklan toisen kohdan,
   ottavat huomioon Euroopan atomienergiayhteisön perustamissopimuksen ja erityisesti sen 106 A artiklan 1 kohdan,
   ottavat huomioon unionin tuomioistuimen pyynnön,
   sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
   ottavat huomioon Euroopan komission lausunnon (1),
   noudattavat tavallista lainsäätämisjärjestystä (2),
   sekä katsovat seuraavaa:
   
               (1)
            
            
               Euroopan unionin tuomioistuimen perussäännöstä tehdyn pöytäkirjan N:o 3 48 artiklassa, sellaisena kuin se on muutettuna Euroopan parlamentin ja neuvoston asetuksella (EU, Euratom) 2015/2422 (3), määrätään, että unionin yleisessä tuomioistuimessa on 40 tuomaria 25 päivästä joulukuuta 2015 lähtien, 47 tuomaria 1 päivästä syyskuuta 2016 lähtien ja kaksi tuomaria jäsenvaltiota kohden 1 päivästä syyskuuta 2019 lähtien.
            
         
               (2)
            
            
               Kuten asetuksen (EU, Euratom) 2015/2422 johdanto-osan 9 kappaleessa todetaan, lisättäessä unionin yleisen tuomioistuimen tuomareiden lukumäärää seitsemällä 1 päivästä syyskuuta 2016 lähtien olisi lisäksi siirrettävä unionin yleiselle tuomioistuimelle Euroopan unionin toiminnasta tehdyn sopimuksen 270 artiklassa tarkoitettu toimivalta ratkaista ensimmäisenä oikeusasteena unionin ja sen henkilöstön väliset riita-asiat. Tämä toimivallan siirto edellyttää Euroopan unionin toiminnasta tehdyn sopimuksen 256 artiklan 1 kohdan mukaan Euroopan unionin virkamiestuomioistuimen, jäljempänä ’virkamiestuomioistuin’, lakkauttamista.
            
         
               (3)
            
            
               Näin ollen toimivalta ratkaista ensimmäisenä oikeusasteena kaikkien toimielinten, elinten ja laitosten sekä niiden henkilöstön väliset riita-asiat, joiden osalta toimivalta on annettu Euroopan unionin tuomioistuimelle, olisi siirrettävä unionin yleiselle tuomioistuimelle.
            
         
               (4)
            
            
               Sen vuoksi on tarpeen kumota neuvoston päätös 2004/752/EY, Euratom (4) ja Euroopan parlamentin ja neuvoston asetus (EU, Euratom) N:o 979/2012 (5) sekä muuttaa pöytäkirjaa N:o 3.
            
         
               (5)
            
            
               Unionin yleisen tuomioistuimen olisi ratkaistava Euroopan unionin henkilöstöä koskevat asiat kyseisen alan riita-asioiden erityispiirteet huomioon ottaen, muun muassa tutkimalla kaikissa menettelyn vaiheissa mahdollisuuksia päästä sovintoratkaisuun.
            
         
               (6)
            
            
               Lisäksi jotta virkamiestuomioistuimessa siirron ajankohtana vireillä olevien asioiden käsittelyn asianmukainen kulku voitaisiin turvata sekä vahvistaa säännöt, joita sovelletaan muutoksenhakuihin, jotka ovat vireillä kyseisenä päivänä tai jotka tehdään myöhemmin virkamiestuomioistuimen ratkaisuista, olisi tarpeen antaa tarvittavat siirtymäsäännökset Euroopan unionin henkilöstöä koskevien asioiden siirtämisestä unionin yleisen tuomioistuimen ratkaistaviksi,
            
         OVAT HYVÄKSYNEET TÄMÄN ASETUKSEN:
   1 artikla
   Kumotaan päätös 2004/752/EY, Euratom ja asetus (EU, Euratom) N:o 979/2012.
   2 artikla
   Muutetaan pöytäkirja N:o 3 seuraavasti:
   
               1)
            
            
               Lisätään artikla seuraavasti:
               ”50 a artikla
               1.   Unionin yleisellä tuomioistuimella on ensimmäisenä oikeusasteena toimivalta ratkaista Euroopan unionin toiminnasta tehdyn sopimuksen 270 artiklassa tarkoitetut unionin ja sen henkilöstön väliset riita-asiat, mukaan luettuina kaikkien toimielinten, elinten ja laitosten sekä niiden henkilöstön väliset riita-asiat, joiden osalta toimivalta on annettu Euroopan unionin tuomioistuimelle.
               2.   Unionin yleinen tuomioistuin voi kaikissa menettelyn vaiheissa, myös kanteen jättämisen yhteydessä, tutkia mahdollisuuksia päästä riita-asiassa sovintoratkaisuun ja pyrkiä helpottamaan tällaista ratkaisua.”
            
         
               2)
            
            
               Korvataan 62 c artikla seuraavasti:
               ”62 c artikla
               Euroopan unionin toiminnasta tehdyn sopimuksen 257 artiklan nojalla perustettujen erityistuomioistuinten toimivaltaa, kokoonpanoa, organisaatiota ja menettelyä koskevat määräykset ovat tämän perussäännön liitteessä.”
            
         
               3)
            
            
               Kumotaan liite I.
            
         3 artikla
   Asiat, jotka ovat vireillä virkamiestuomioistuimessa 31 päivänä elokuuta 2016, siirretään unionin yleiseen tuomioistuimeen. Niiden käsittelyä jatketaan unionin yleisessä tuomioistuimessa siitä, mihin käsittely on edennyt kyseisenä päivänä, noudattaen sen työjärjestystä. Jos asia siirretään unionin yleiseen tuomioistuimeen asian käsittelyn suullisen vaiheen päättämisen jälkeen, asian käsittelyn suullinen vaihe aloitetaan uudelleen.
   4 artikla
   Sen estämättä, mitä tämän asetuksen 2 artiklan 3 kohdassa säädetään, pöytäkirjan N:o 3 liitteessä I olevia 9–12 artiklaa sovelletaan edelleen muutoksenhakuihin, jotka ovat vireillä unionin yleisessä tuomioistuimessa 31 päivänä elokuuta 2016 tai jotka tehdään kyseisen päivän jälkeen virkamiestuomioistuimen ratkaisuista. Jos unionin yleinen tuomioistuin kumoaa virkamiestuomioistuimen ratkaisun mutta katsoo, ettei asia ole ratkaisukelpoinen, se siirtää asian muuhun kuin siihen jaostoon, jossa valitus on ratkaistu.
   5 artikla
   Tämä asetus tulee voimaan sitä päivää seuraavan kuukauden ensimmäisenä päivänä, jona se julkaistaan Euroopan unionin virallisessa lehdessä.
   Sitä sovelletaan 1 päivästä syyskuuta 2016.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Strasbourgissa 6 päivänä heinäkuuta 2016.
      
         
            Euroopan parlamentin puolesta
         
         
            Puhemies
         
         M. SCHULZ
      
      
         
            Neuvoston puolesta
         
         
            Puheenjohtaja
         
         I. KORČOK
      
   
   
      (1)  Lausunto annettu 22. helmikuuta 2016 (ei vielä julkaistu virallisessa lehdessä).
   
      (2)  Euroopan parlamentin kanta, vahvistettu 9. kesäkuuta 2016 (ei vielä julkaistu virallisessa lehdessä), ja neuvoston päätös, tehty 24. kesäkuuta 2016.
   
      (3)  Euroopan parlamentin ja neuvoston asetus (EU, Euratom) 2015/2422, annettu 16 päivänä joulukuuta 2015, Euroopan unionin tuomioistuimen perussäännöstä tehdyn pöytäkirjan N:o 3 muuttamisesta (EUVL L 341, 24.12.2015, s. 14).
   
      (4)  Neuvoston päätös 2004/752/EY, Euratom, tehty 2 päivänä marraskuuta 2004, Euroopan unionin virkamiestuomioistuimen perustamisesta (EUVL L 333, 9.11.2004, s. 7).
   
      (5)  Euroopan parlamentin ja neuvoston asetus (EU, Euratom) N:o 979/2012, annettu 25 päivänä lokakuuta 2012, Euroopan unionin virkamiestuomioistuimen tilapäisistä tuomareista (EUVL L 303, 31.10.2012, s. 83).